لوكسمبورݣ (مدينة)

لوكسمبورݣ ولاّ لمدينا د لوكسمبورݣ (بالليكسمبورݣية: Stad Lëtzebuerg - بلألمانية: Stadt Luxemburg - بلفرانساوية: Ville de Luxembourg)، هي لعاصيما د ليكسمبورݣ و أكبر مدينة فيها. جات ف لجنوب د لبلاد، ف لبلاصة اللي تيتلاقاو فيها لويدان د آلزيط و پيطروس. هي من لعواصم 13 ف لعالم اللي عندهم نفس السمية بحال لبلاد اللي هوما فيها.

لوكسمبورݣ عندها تاريخ قديم، و لبلاصة اللي فيها دابا كانو مستاقرين فيها الرومان. ف لقرون لوسطانيا تبنات فيها واحد لقلعة فوق واحد لكدية، و عاونات بزاف الناس ديال تما باش يحميو راسهم ف لوقيتة د لحرب. تهدمات لقلعة ف 1867 من مورا لإتفاقية د لندن، اللي تّافقو فيها بزاف د لبلدان باش يردو لأرض د ليكسمبورݣ محايدة و ما تبقاش تشارك ف لحروب. الطراف اللي بقاو من لقلعة، و السور و لمدينة لقديمة تقيدو من بعد (ف 1994) ف اللائحة ديال مواقع الترات لعالمي ديال ليونيسكو.

ف لوقت د دابا، لوكسمبورݣ معروفا باللي هي وحدا من أكتر لمراكز لمالية لكبيرة ف ؤروپا، و من لبلايص اللي فيهم أكتر لخلصات طالعين ف لعالم. فيها بزاف ديال لمؤسسات ديال ليتيحاد لؤروپي. تيسكنو ف لوكسمبورݣ شويا كتر من 130.000 واحد، كتر من 65% برّانيين.

 مصادر 


تصنيف:ليكسمبورݣ
تصنيف:عواصم ديال بلدان